
REFERAT DE APROBARE
privind acordarea unui mandat special reprezentantului Municipiului Câmpulung Moldovenesc în Adunarea Generală a Asociației de Dezvoltare Intercomunitară de Gestionare a Deșeurilor în Județul Suceava, să voteze în Adunarea Generală pentru adoptarea proiectului de hotărâre privind ajustarea tarifelor aplicate pentru activitățile componente ale serviciului de salubrizare de către Asocierea FRITEHNIC S.R.L., CON BUCOVINA S.A., prin lider S.C. FRITEHNIC S.R.L. și încheierea Actului adițional nr.4 la Contractul nr 283/1366/05.09.2024 de delegare a gestiunii activității de colectare și transport a deșeurilor municipale inclusiv operarea stațiilor de transfer și a centrelor de colectare cu aport voluntar în Județul Suceava, Zona Câmpulung Moldovenesc - Vatra Dornei- Pojorâta (LOT 4), cu modificările și completările ulterioare.
Prin adresa nr. 649/25.09.2026, Asociația de Dezvoltare Intercomunitară de Gestionare a Deșeurilor în Județul Suceava, , înregistrată la Primăria Municipiului Câmpulung Moldovenesc cu nr. 32940/25.09.2026,a fost transmisă documentația privind ajustarea tarifelor aplicate pentru activitățile componente ale serviciului de salubrizare aferente Contractului nr. 283/1366/05.09.2024 de delegare a gestiunii activității de colectare și transport a deșeurilor municipale, inclusiv operarea stațiilor de transfer și a centrelor de colectare cu aport voluntar în județul Suceava, Zona Câmpulung Moldovenesc – Vatra Dornei – Pojorâta (LOT 4), cu modificările și completările ulterioare.

Solicitarea de ajustare a tarifelor a fost formulată de Asocierea S.C. FRITEHNIC S.R.L. – S.C. CON BUCOVINA S.A., prin lider S.C. FRITEHNIC S.R.L., prin adresa nr. 702/18.09.2026, înregistrată la ADIGD Suceava cu nr. 642/18.09.2026.

Potrivit documentației transmise, ajustarea tarifelor este fundamentată prin aplicarea coeficientului de indexare corespunzător evoluției indicelui prețurilor de consum total – IPC total de 106,17%, comunicat de Institutul Național de Statistică pentru perioada august 2025 – august 2026, în conformitate cu prevederile Ordinului președintelui A.N.R.S.C. nr. 640/2022, cu modificările și completările ulterioare.

Conform prevederilor art. 33 din Normele metodologice aprobate prin Ordinul președintelui A.N.R.S.C. nr. 640/2022, tarifele pentru activitățile specifice serviciului de salubrizare se ajustează, la cererea operatorilor, cel mult până la nivelul rezultat din aplicarea coeficientului de indexare cu evoluția IPC total, fără modificarea cantității, volumului sau, după caz, a suprafeței programate avute în vedere la fundamentarea anterioară.

În documentația prezentată de operator, cantitățile programate rămân neschimbate față de fundamentarea anterioară, iar ajustarea solicitată are la bază evoluția IPC total aferentă perioadei menționate.

Documentația aferentă solicitării, cuprinzând dovada privind IPC total comunicat de Institutul Național de Statistică, centralizatorul tarifelor actuale și al tarifelor ajustate propuse, fișele de fundamentare și memoriile tehnico-economice justificative aferente tarifelor, a fost analizată de aparatul tehnic al ADIGD Suceava, fiind ulterior transmisă unităților administrativ-teritoriale membre în vederea parcurgerii procedurilor de aprobare.

Tarifele rezultate în urma ajustării sunt prevăzute în anexa la proiectul de hotărâre și sunt propuse pentru aplicare începând cu data de 01.01.2027, după parcurgerea procedurilor de aprobare prevăzute de legislația în vigoare și de contractul de delegare.

În vederea exprimării votului Municipiului Câmpulung Moldovenesc în cadrul Adunării Generale a Asociației de Dezvoltare Intercomunitară de Gestionare a Deșeurilor în Județul Suceava, este necesară acordarea unui mandat special reprezentantului Municipiului Câmpulung Moldovenesc, domnul Negură Mihăiță – Primarul Municipiului Câmpulung Moldovenesc, pentru a vota în favoarea adoptării proiectului de hotărâre privind ajustarea tarifelor și încheierea Actului adițional nr. 4 la Contractul nr. 283/1366/05.09.2024.

Având în vedere cele prezentate, precum și prevederile legale incidente în materia serviciilor comunitare de utilități publice și a serviciului de salubrizare, supun spre analiză și aprobare Consiliului Local al Municipiului Câmpulung Moldovenesc proiectul de hotărâre în forma prezentată.

